Diari Oficial de la Generalitat Valenciana


Sumari del DOGV 5480, del 29-03-2007 (2007/3707)

RESOLUCIÓ de 12 de març de 2007, de la Direcció General de Qualitat Ambiental, per la qual es delega en el Consell de Cambres Oficials de Comerç, Indústria i Navegació de la Comunitat Valenciana, l'exercici de determinades funcions que són competència de l'esmentada direcció general i es revoca l'anterior delegació efectuada per Resolució de 26 de juliol de 2006 en la Cambra Oficial de Comerç, Indústria i Navegació de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5480

Data del DOGV
:   29-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3707


Data del document
:   12-03-2007

Organisme emissor
:   Conselleria de Territori i Habitatge

Tipus de document
:   Resolució

Anàlisi jurídica

 Descriptors 

:   * València
    * delegació de poders
    * cambra de comerç i indústria
    * gestió de residus

La Llei 10/1998, de 21 d'abril, de residus, com també el Reial decret 833/1988, de 20 de juliol, pel qual s'aprova el reglament per a l'execució de la Llei 20/1986, de 14 de maig, bàsica de residus tòxics i perillosos, vigent d'acord amb la disposició derogatòria única de l'esmentada llei de residus quant no s'opose a aquesta, estableixen el marc jurídic normatiu bàsic en matèria de residus, i inclouen el règim aplicable a la producció i gestió de residus. En relació amb el trasllat de residus perillosos, aquesta última norma estableix les condicions en què han d'efectuar-se, entre les quals s'inclou l'obligació del productor o gestor que es propose cedir residus perillosos de remetre, almenys, amb deu dies d'antelació a la data de l'enviament dels esmentats residus una notificació de trasllat.  
Igualment amb el caràcter de normativa bàsica, la Llei 11/1997, de 24 d'abril, d'envasos i residus d'envasos, regula el règim aplicable a aquest tipus de residus. Després de la modificació que d'aquesta llei va efectuar la Llei 10/1998, la seua disposició addicional setena estableix l'obligatorietat dels responsables de la posada en el mercat de productes envasats o d'envasos industrials o comercials, que després del seu ús generen una quantitat de residus d'envasos superior a la que determine el Govern o, si és el cas, les comunitats autònomes, d'elaborar plans empresarials de prevenció per a minimitzar i previndre en origen la producció i el caràcter nociu dels residus d'envasos que es generen, els quals han de ser aprovats per les comunitats autònomes. Aquestes disposicions es completen pel que establix el Reial decret 782/1998, de 30 d'abril, pel qual s'aprova el Reglament per al desplegament i execució de la Llei 11/1997, de 24 d'abril, d'envasos i residus d'envasos.  
En l'àmbit autonòmic, la Llei 10/2000, de 12 de desembre, de residus de la Comunitat Valenciana, regula i inclou el règim aplicable en matèria de residus, perillosos i no perillosos, que inclou les obligacions que han de complir els productors i gestors de residus. En relació amb la producció de residus perillosos, l'article 45 estableix l'obligatorietat de tots els productors d'aquests residus i d'aquells altres que figuren en la llista que s'elabore d'acord amb el que establix l'article 42, d'elaborar i presentar en la conselleria competent en medi ambient, un pla de prevenció i reducció de residus, regulant la seua periodicitat i el contingut mínim.  
Mitjançant el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, s'assignen a la Conselleria de Territori i Habitatge, entre altres, les competències en matèria de medi ambient, corresponent les funcions relatives a residus a la Direcció General de Qualitat Ambiental d'acord amb el Decret 137/2006, de 29 de setembre, del Consell, pel qual s'aprova el Reglament orgànic i funcional de la Conselleria de Territori i Habitatge.  
La Llei 3/1993, de 22 de març, bàsica de les cambres oficials de comerç, indústria i navegació, les defineix com les corporacions de dret públic, partint de la seua participació en la naturalesa de les administracions públiques, posada en relleu pel Tribunal Constitucional. D'acord amb el seu article 1, les cambres oficials s'ajustaran al que disposa aquesta llei i a les normes de desplegament que dicte l'administració central o les comunitats autònomes amb competència en la matèria.  
Com inclou la Llei 11/1997, de 16 de desembre, de la Generalitat Valenciana, de Cambres de Comerç, Indústria i Navegació de la Comunitat Valenciana, les cambres oficials, des de la seua creació, constitueixen un valuós instrument de col·laboració amb les institucions públiques i de suport als sectors econòmics de la seua demarcació, desenvolupant serveis imprescindibles per a la modernització i la competitivitat de les empreses de la Comunitat Valenciana, en camps com ara la gestió de residus.  
En línia amb la legislació bàsica estatal, l'esmentada llei defineix igualment la naturalesa de les cambres com a corporacions de dret públic dependents de la Generalitat, alhora que, en el capítol VIII crea el Consell de Cambres Oficials de Comerç, Indústria i Navegació de la Comunitat Valenciana, d'ara endavant el Consell de Cambres, com a corporació de dret públic i amb personalitat jurídica pròpia i plena capacitat d'obrar per al compliment dels seus fins.   
El Decret 158/2001, de 15 d'octubre, del Govern Valencià, pel qual s'aprova el Reglament de les Cambres Oficials de Comerç, Indústria i Navegació de la Comunitat Valenciana i del seu Consell, disposa en l'article 1 que en cada província de la Comunitat Valenciana existirà una cambra oficial de comerç, indústria i navegació amb competència en tot l'àmbit provincial. Existeixen així mateix, Cambres Oficials de Comerç i Indústria a Alcoi i Orihuela amb competència en el seu respectiu terme municipal.   
L'article 4 de l'esmentat decret estableix que les Cambres Oficials de Comerç, Indústria i Navegació de la Comunitat Valenciana i el Consell de Cambres, tindran encomanades les funcions de caràcter publicoadministratiu previstes en els articles 7 i 37, respectivament, de la Llei 11/1997, de 16 de desembre, de la Generalitat Valenciana. D'acord amb aquest últim precepte, al Consell de Cambres Oficials de Comerç, Indústria i Navegació de la Comunitat Valenciana li corresponen, entre altres, funcions en matèria de coordinació i impuls de les actuacions comunes del conjunt de les cambres, com també funcions en matèria de gestió, entre les quals s'inclouen, en els supòsits, condicions i abast que establisca l'administració autonòmica, la tramitació de programes públics d'ajudes a les empreses, gestió de serveis públics, exercici de funcions administratives que se li encomanen i qualsevol altra funció de caràcter publicoadministratiu, que li encomane o delegue la Generalitat Valenciana.  
La delegació de funcions està regulada per l'article 5 del mencionat Decret 158/2001, de 15 d'octubre, del Govern Valencià, conforme al qual, amb l'acord previ del Govern Valencià, es pot delegar en les Cambres Oficials de Comerç, Indústria i Navegació de la Comunitat Valenciana o en el Consell de Cambres, l'exercici de funcions o la gestió d'activitats atribuïdes a l'administració de la Generalitat Valenciana.   
La delegació, prèvia tramitació de l'oportú expedient administratiu en què s'acredite la concurrència de circumstàncies tècniques, econòmiques, socials, jurídiques o territorials que l'aconsellen, ha de comptar amb informe previ del Consell de Cambres.  
L'acte de delegació ha de delimitar les competències o funcions a què es referix, les facultats concretes que es deleguen, les condicions específiques per al seu exercici, els recursos econòmics que s'atribueixen i els mitjans de control que es reserva l'administració de la Generalitat.  
Per Resolució de 26 de juliol de 2006, de la Direcció General de Qualitat Ambiental, va ser objecte de delegació en la Cambra Oficial de Comerç, Indústria i Navegació de València, l'exercici de determinades funcions competència de l'esmentada direcció general.  
L'article 37 de la Llei 11/1997, de 16 de desembre, de la Generalitat Valenciana, de Cambres de Comerç, Indústria i Navegació de la Comunitat Valenciana, atribueix al Consell de Cambres, entre altres, les funcions següents:  
- en matèria de coordinació:  
i) representar el conjunt de les cambres de la Comunitat Valenciana davant de les administracions públiques,   
ii) ser l'òrgan de coordinació i impuls de les actuacions comunes al conjunt de les cambres.  
- en matèria de gestió, en els supòsits i amb l'abast que establisca l'administració autonòmica:  
f) l'exercici de les funcions administratives que se li encomanen,  
h) qualsevol altra funció de caràcter publicoadministratiu que li encomane o delegue la Generalitat Valenciana.  
Per tot això, vist l'acord del Consell adoptat en la reunió del dia 16 de febrer de 2007, i prèvia tramitació de l'oportú expedient administratiu, resolc:  
Primer  
Delegar en el Consell de Cambres l'exercici de les funcions de la Direcció General de Qualitat Ambiental de la Conselleria de Territori i Habitatge, en les matèries següents:  
- Plans de prevenció i reducció de residus perillosos.  
- Plans empresarials de prevenció d'envasos i residus d'envasos i informes de seguiment dels plans aprovats.  
- Notificacions prèvies de trasllat de residus perillosos.  
Segon  
Revocar l'anterior delegació efectuada per Resolució de 26 de juliol de 2006 en la Cambra Oficial de Comerç, Indústria i Navegació de València.   
Tercer  
La present resolució produirà efectes des de l'endemà de la publicació en el Diari Oficial de la Comunitat Valenciana.   
Quart  
D'acord amb l'article 13 de la Llei 30/1992, de 26 de novembre, de règim jurídic de les administracions públiques i del procediment administratiu comú, no poden delegar-se les competències que s'exercisquen per delegació.  
Cinqué  
Les facultats que es deleguen són les de recepció i revisió del contingut dels documents mencionats en l'apartat primer de la present resolució, requeriments d'esmena quan calga, certificat, resolució, remissió de circulars informatives, prestació d'informació i assessorament necessari per a l'adequat compliment per part de les empreses de les obligacions legalment exigibles en matèria de residus. En relació amb les notificacions prèvies de trasllat de residus perillosos es delega igualment la facultat de comunicar la impossibilitat d'efectuar aquells trasllats que no complisquen amb el que disposa la normativa vigent en matèria de residus.  
Sisé  
Les funcions objecte de la present delegació s'exerciran pel Consell de Cambres, sense que supose el fet contrari que determinats actes de naturalesa material, tècnica o de serveis puguen ser realitzats per òrgans camerals diferents del mateix Consell de Cambres, amb subjecció a les condicions següents:   
- Plans de prevenció i reducció de residus perillosos (plans de minimització de residus perillosos)  
1. La presentació dels plans poden efectuar-la les empreses en la seu del Consell de Cambres, en la seu de la Cambra Oficial de Comerç, Indústria i Navegació de la demarcació territorial on radique l'empresa, com també en la Conselleria de Territori i Habitatge, en els serveis territorials d'aquesta, oficines PROP, o a través de qualsevol dels mitjans establits en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú i en el Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits i comunicacions i documents de l'administració de la Generalitat Valenciana.   
2. Aquells plans que es reben en la seu central o en els serveis territorials de la Conselleria de Territori i Habitatge es remetran al Consell de Cambres per a la seua tramitació.   
3. El Consell de Cambres assignarà a cada pla un número d'expedient a l'efecte del seu control i seguiment administratiu, i emplenarà la base de dades que li serà facilitada per la Direcció General de Qualitat Ambiental.  
4. El Consell de Cambres revisarà els plans presentats a fi de comprovar si compleixen el contingut mínim establit en l'article 45 de la Llei 10/2000, de 12 de desembre, de residus de la Comunitat Valenciana. Aquest precepte estableix l'obligatorietat dels productors de residus perillosos de presentar un pla de prevenció i reducció d'aquests residus i la revisió del pla presentat cada quatre anys.   
5. El contingut mínim dels plans és el següent:  
5.1. Dades acreditatives de l'empresa i el seu domicili social.  
5.2. Localització dels centres productius de l'empresa indicant el número d'autorització de productor de residus perillosos o, si és el cas, el número d'inscripció en el Registre de Xicotets Productors de Residus de la Comunitat Valenciana.  
5.3. Descripció del procés productiu per a cada centre declarat, incloent un diagrama de blocs d'aquest.  
5.4. Anàlisi dels processos generadors de residus (balanços entrada-eixida).  
5.5. Llista de residus per a cada un dels processos generadors indicant:   
- Quantitat de residu produïda anualment (expressat en kg).   
- Quantitat de residu produït per unitat de producció.  
- Codi nacional del residu d'acord al Reial decret 952/97.  
- Codi del residu d'acord amb la LER (Llista europea de residus).  
- Característiques fisicoquímiques del residu.   
- Freqüència de generació del residu.  
- Descripció dels mètodes de gestió aplicats al residu abans de l'aplicació del Pla de prevenció i reducció de residus.  
5.6. Valoració de la problemàtica generada per cada un dels residus i selecció d'objectius segons factors com quantitat, perillositat, costos de gestió, freqüència de generació o altres que l'empresa considere i justifique.  
5.7. Selecció de mesures que s'han d'aplicar mitjançant criteris de viabilitat tecnològica, mediambiental i econòmica (estalvi o substitució de matèries primeres, augment d'eficiències energètiques, tecnologies netes, canvis organitzatius del procés, reutilització i reciclatge de RP, valorització abans d'eliminació, etc.). Descripció detallada d'aquestes mitjançant documentació justificativa.   
En cas d'haver aplicat mesures destinades a la minimització de residus durant els últims quatre anys s'han d'incloure en aquest apartat tant l'estimació inicial de reducció com les reduccions reals mesurades des de la seua posada en marxa.  
5.8. S'ha d'elaborar un programa d'aplicació que establisca objectius quantificats de reducció dels residus seleccionats (expressat en valor absolut i percentual respecte a la unitat de producció) i els terminis d'implantació de les mesures que s'han de realitzar.  
5.9. Descripció del sistema d'avaluació i control de consecució d'objectius i terminis establits en el programa d'aplicació i personal assignat a aquest.  
5.10. Document de síntesi d'acord amb la taula que figura en la pàgina web de la Conselleria de Territori i Habitatge sota l'epígraf Plans de minimització. S'ha d'emplenar una taula per a cada procés generador de residus, indicant de quin procés es tracta en l'apartat denominat Procés generador de residus.  
6. El contingut dels plans de prevenció i reducció de residus perillosos s'ajustarà en cada moment al que ha establit la Direcció General de Qualitat Ambiental, que figura en la pàgina web de la Conselleria de Territori i Habitatge, epígraf Plans de minimització. El contingut mínim pot igualment figurar en les pàgines web del Consell i de les seues respectives Cambres de Comerç de la Comunitat Valenciana.  
7. Si la documentació presentada per l'interessat no pot tindre la consideració de pla de prevenció i reducció de residus, el Consell de Cambres la tornarà a l'interessat, i li remetrà una comunicació en què s'indique aquest extrem com també l'obligació de presentar un pla en la forma adequada, amb el contingut mínim establit.  
8. Si el pla presentat no s'ajusta al contingut mínim establit, el Consell de Cambres requerirà el seu compliment com cal d'acord amb el contingut exigit per l'article 45 de la Llei 10/2000, de residus de la Comunitat Valenciana. El Consell de Cambres pot efectuar els requeriments i actuacions informatives que considere oportunes per al correcte emplenament i presentació dels plans de prevenció i reducció de residus perillosos.   
9. L'expedient finalitzarà mitjançant un certificat emés, per delegació, per l'òrgan competent del Consell de Cambres en què es faça constar l'adequació o no dels plans presentats al contingut mínim legalment exigit.  
10. Tots els requeriments, comunicacions, notificacions i la resta d'actes de tramitació realitzats han de ser objecte d'incorporació a l'expedient, juntament amb el corresponent justificant de recepció de l'interessat.  
11. El Consell de Cambres habilitarà un o més números telefònics, com també una o unes quantes adreces de correu electrònic, a fi que els interessats puguen rebre la informació que necessiten en relació amb els plans de prevenció i reducció de residus perillosos.  
12. Amb antelació suficient a la terminació de l'exercici econòmic, conclosa la revisió dels plans, el Consell de Cambres remetrà a la Direcció General de Qualitat Ambiental un informe comprensiu de les actuacions realitzades incloent la llista de les empreses que han presentat plans conforme al contingut mínim exigit, i la d'aquelles que, havent sigut requerides per a la seua presentació, no hagen acomplit els plans o no els hagen ajustat al contingut mínim exigit.  
13. Així mateix, a la finalització de l'exercici econòmic, el Consell de Cambres remetrà en suport informàtic una còpia de la base de dades facilitada per la Direcció General de Qualitat Ambiental, a fi que aquesta incorpore tota la informació en la base de dades RES gestionada per l'esmentada direcció general.  
- Plans de prevenció i reducció d'envasos i residus d'envasos  
1. Quant a la presentació i, si és el cas, la remissió al Consell de Cambres dels plans de prevenció i reducció d'envasos i residus d'envasos, com també dels informes anuals de seguiment, se seguirà el que establixen els punts 1 i 2 de l'apartat relatiu als plans de prevenció i reducció de residus perillosos.  
2. Els plans presentats seran objecte de revisió a fi de comprovar la seua adequació a la Llei 11/1997, de 24 d'abril, d'envasos i residus d'envasos, i a les prescripcions establides en l'article 3 del Reglament de desplegament i execució de l'esmentada llei, aprovat mitjançant el Reial decret 782/1998, de 30 d'abril.  
3. El Consell de Cambres assignarà a cada pla un número d'expedient per al control i el seguiment administratiu i emplenarà la base de dades que li serà facilitada per la Direcció General de Qualitat Ambiental.  
4. En els plans ha de constar com a mínim la informació que es detalla a continuació:  
- Dades generals de l'empresa i informació sobre la seua activitat i productes que comercialitza.  
- Descripció detallada dels envasos utilitzats per a comercialitzar els productes (nombre d'unitats, materials, tipus, pes unitari, dimensions...)  
- Quantitat en pes del producte envasat posat en el mercat (Kp) i dels residus d'envàs generats (Kr) durant l'any anterior a la presentació del Pla empresarial de prevenció, per a cada material d'envasament i per al total d'envasos i indicadors Kr/Kp d'aquest any.  
- Mesures previstes per a complir els objectius de prevenció i reduir l'indicador Kr/Kp amb referència als indicadors previstos en l'article 3.2 del Reial decret 782/1998.  
- Indicador Kr/Kp per als distints materials que usa l'empresa i per al total de materials, per als tres anys de vigència del Pla empresarial de prevenció.  
- Percentatge de reducció, amb relació a l'indicador Kr/Kp, que es pretén aconseguir durant els tres anys mitjançant l'adopció de les mesures proposades.  
- Mecanismes de control per a comprovar el compliment dels objectius.   
5. Si la documentació és correcta i completa, l'òrgan competent del Consell de Cambres dictarà, per delegació, la resolució per la qual s'aprove, per un termini de tres anys, el Pla empresarial de prevenció de residus d'envasos.  
6. Si la documentació no és correcta, el Consell de Cambres remetrà un escrit d'esmena a l'interessat, i pot efectuar els requeriments que es consideren oportuns fins al correcte acompliment dels plans de prevenció i reducció d'envasos i residus d'envasos.  
7. Si els plans no compleixen les prescripcions legalment exigibles, l'òrgan competent del Consell de Cambres dictarà una resolució, per delegació, en la que s'indique que no tenen els requisits necessaris per a ser objecte d'aprovació.  
8. Per raó de l'exigència legal d'acreditar, abans del 31 de març de cada any, i durant els seus tres anys de vigència el grau de compliment dels objectius previstos en el pla, el Consell de Cambres rebrà el corresponent informe anual de seguiment, el contingut mínim del qual serà el següent:  
- Inventari d'envasos posats en el mercat l'any de referència de l'informe de seguiment.  
- Indicador Kr/Kp i percentatge de reducció aconseguit.  
- Mesures de prevenció adoptades durant l'any.  
- Valorització del grau d'implantació del Pla empresarial de prevenció de residus d'envasos.  
9. El Consell de Cambres revisarà els informes anuals de seguiment per a comprovar la seua adequació al pla, efectuant, si és necessari, els requeriments que siguen oportuns per a acordar, una vegada acreditada la seua adequació al contingut mínim anteriorment indicat, la seua incorporació a l'expedient.  
10 Tots els requeriments, comunicacions, notificacions i la resta d'actes de tramitació realitzats han de ser objecte d'incorporació a l'expedient, juntament amb el corresponent justificant de recepció de l'interessat.  
11. Amb antelació suficient a la terminació de l'exercici econòmic, conclosa la revisió dels plans, com també dels informes de seguiment de plans ja aprovats amb anterioritat, el Consell de Cambres remetrà a la Direcció General de Qualitat Ambiental un informe comprensiu de les actuacions realitzades en la matèria.  
12. Aquest informe contindrà, la llista d'empreses que han presentat el Pla empresarial de prevenció, distingint les que els plans de les quals hagen sigut objecte d'aprovació (indicant els Kr/Kp del total d'envasos, per a l'any de partida i els tres anys de vigència del pla, i el percentatge de reducció que es pretén aconseguir), com també les empreses els plans de les quals no hagen sigut objecte d'aprovació.  
13. Igualment inclourà, si és el cas, les dades mencionades en el paràgraf anterior en relació amb els informes de seguiment presentats, distingint els que complisquen o no els continguts mínims exigits.  
14. Així mateix, a la finalització de l'exercici econòmic, el Consell de Cambres remetrà en suport informàtic una còpia de la base de dades facilitada per la Direcció General de Qualitat Ambiental, a fi que aquesta incorpore tota la informació en la base de dades RES gestionada per l'esmentada direcció general.  
15. El Consell de Cambres habilitarà un o més números telefònics, així com una o unes quantes adreces de correu electrònic, a fi que els interessats puguen rebre la informació i assessorament que necessiten en relació amb els plans de prevenció de residus d'envasos i els informes anuals de seguiment.  
- Notificacions prèvies de trasllat de residus perillosos  
1. El Consell de Cambres habilitarà un o més números telefònics i una o unes quantes adreces de correu electrònic a fi de prestar a les empreses la informació necessària i assessorament que necessiten en la matèria.  
2. El Consell de Cambres rebrà directament, a través del fax que a l'efecte habilite, les notificacions prèvies de trasllat de residus perillosos que, conforme al Reial decret 833/1988, de 20 de juliol, han d'efectuar-se amb una antelació mínima de deu dies al trasllat previst.  
3. El Consell de Cambres revisarà diàriament les notificacions prèvies rebudes, comprovant si el productor està autoritzat o inscrit d'acord amb el que ha exigit la normativa vigent en matèria de residus perillosos. Comprovarà de la mateixa manera si el gestor està degudament autoritzat per a efectuar l'operació de gestió de la que es tracte en la corresponent notificació realitzada. Amb aquest fi, la Conselleria de Territori i Habitatge habilitarà al Consell de Cambres per a l'accés a la consulta de la base de dades RES que apareix en la Direcció General de Qualitat Ambiental.  
4. El Consell de Cambres pot remetre les comunicacions que considere oportunes informant a les empreses de les obligacions legalment exigibles en matèria de producció i gestió de residus.  
5. En cas de rebre una notificació prèvia d'un trasllat que no puga realitzar-se per no tindre autorització o registre el productor, pels residus objecte del trasllat o per no tindre l'autorització o el registre corresponent el gestor que està previst que ho efectue, remetrà directament a l'empresa que realitze la notificació, de forma immediata, fax en què s'indique que aquest trasllat no pot efectuar-se.  
6. Igualment, de forma immediata, el Consell de Cambres comunicarà a la Direcció General de Qualitat Ambiental la improcedència del trasllat previst, per a la qual cosa l'esmentada direcció general habilitarà una o unes quantes adreces de correu electrònic.  
7. Amb independència de la comunicació indicada en l'apartat anterior, mensualment, el Consell de Cambres remetrà a la Direcció General de Qualitat Ambiental, una llista de les notificacions prèvies revisades, incloent, si és el cas, les incidències advertides en aquestes i aquells trasllats respecte dels quals s'haja comunicat la improcedència de la seua realització.  
Sis  
 Totes les dades i la documentació que el Consell de Cambres conega per raó de la present resolució han d'utilitzar-se i mantindre's amb la diligència deguda, sense que puguen emprar-se per a fins diferents dels inherents a les funcions que es deleguen. Tampoc poden ser divulgats ni cedits en cap concepte.  
Respecte a les dades de caràcter personal, s'efectuarà un tractament correcte d'aquestes, respectant en tot moment les disposicions de la Llei orgànica 15/1999, de 13 de desembre, de protecció de dades de caràcter personal i la resta de disposicions complementàries, com també, si és el cas, la normativa vigent en matèria de secret comercial o industrial.  
Seté  
Tota la documentació, mentre romanga vigent la delegació, serà objecte de custòdia pel Consell de Cambres, i ha d'estar a disposició de la Direcció General de Qualitat Ambiental per a qualsevol consulta que li siga requerida. La direcció general podrà sol·licitar en qualsevol moment la devolució de la documentació per a la seua revisió o per a l'arxiu definitiu. El Consell de Cambres ha d'establir les mesures organitzatives i tècniques necessàries per a assegurar la custòdia segura de la documentació, per a la salvaguarda de les dades i la informació continguda en els documents, com també per a la ràpida localització d'aquells documents i informació que li siga requerida per l'esmentada direcció general.  
Huité  
Les despeses derivades de l'exercici de les funcions objecte de la delegació en el Consell de Cambres es finançaran en l'exercici 2007 a càrrec del capítol II del programa 442.50, aplicació econòmica 72.48.91.367.24.7, dels pressupostos de la Generalitat per al 2007.   
L'import màxim per a l'esmentat exercici serà objecte de publicació en el Diari Oficial de la Comunitat Valenciana, una vegada detret l'import corresponent a la liquidació de les actuacions realitzades per la Cambra de València per raó de la delegació que es revoca mitjançant la present resolució.  
El pagament es realitzarà mensualment per l'import corresponent a les activitats realitzades en el mes anterior, d'acord amb els següents preus unitaris (sense incloure IVA):  
Plans de prevenció i reducció de residus perillosos;: 25 Euros  
Plans empresarials de prevenció i reducció d'envasos i residus d'envasos: 50 Euros  
Informes de seguiment dels plans empresarials de prevenció i reducció d'envasos i residus d'envasos aprovats: 25 Euros  
Notificacions prèvies de trasllat de residus perillosos: 1 Euros  
Per a exercicis posteriors, anualment es publicarà en el Diari Oficial de la Comunitat Valenciana l'import destinat a l'exercici de les funcions que es deleguen i, si és el cas, els preus unitaris aplicables en relació amb aquestes funcions, sempre que romanga vigent la delegació i existisca consignació pressupostària adequada i suficient en el corresponent exercici econòmic.  
Nové  
La Direcció General de Qualitat Ambiental disposarà en tot moment d'accés a la informació que sol·licite al Consell de Cambres en relació amb les funcions objecte de la delegació, reservant-se l'exercici de les competències de control dels possibles incompliments de la normativa vigent en matèria de residus i, si és el cas, la remissió de les actuacions a l'Àrea d'Inspecció del Territori de la Conselleria de Territori i Habitatge.  
Deu  
Les resolucions que el Consell de Cambres Oficials de Comerç, Indústria i Navegació de la Comunitat Valenciana adopte per delegació indicaran expressament aquesta circumstància i es consideraran dictades per l'òrgan delegatori, i procedeix contra aquestes la interposició de recurs d'alçada, en el termini d'un mes des de l'endemà de la notificació, d'acord amb el que establixen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
En tots els altres actes i tràmits que efectue el Consell de Cambres es farà constar igualment que s'efectuen per delegació segons la present resolució.  
Onze  
La delegació serà revocable en qualsevol moment per l'òrgan delegatori. El present acte de delegació, com també la seua revocació, serà objecte de publicació en el Diari Oficial de la Comunitat Valenciana.  
València, 12 de març de 2007. - El director general de Qualitat Ambiental: Jorge Lamparero Lázaro.